Et middelsstort (vingespenn 32 – 36 mm), gråbrunt nattfly. Hannen har smalt fjærformede antenner. Forkroppen (thorax) er grå med mørkere strek, bakkroppen med oppstående, grå hår. Forvingen er mer eller mindre lyst gråbrun, midtfeltet mørkere. Nyremerket er lite og mørkt. Langs ytterkanten går det en ganske uregelmessig tannet, grå bølgelinje. Bakvingen er lyst brungrå. Larven er ganske tett hårete og ligner larvene til gruppen børstespinnere (Lymantriidae). Den er mer eller mindre brunlig med lange, oppstående, lyse hår, bakerst med to knipper av lange, mørke hår.